N-PARKเพิ่มทุน6หมื่นล.
ขายผู้ถือหุ้นเดิมหาเงินใช้หนี้.
8 ก.พ. 2556

ขายผู้ถือหุ้นเดิมหาเงินใช้หนี้. 
จองซื้อหลังโหวตขายกลุ่มประชา.
แนเชอรัล พาร์ค เพิ่มทุนก้อนโตกว่า 6 หมื่นล้านบาท ขายผู้ถือหุ้นเดิม 0.029 บาท 
หุ้นบริษัท แนเชอรัล พาร์ค (NPARK) เป็นหุ้นตัวเล็กเก็งกำไรที่มีปริมาณการซื้อขายหนาแน่นในช่วงที่ผ่านมา จากราคา 0.02 บาท ลากขึ้นมาเหนือ 0.10 บาท ได้ จากข่าวกลุ่มประชา มาลีนนท์ บิ๊กบริษัท บีอีซี เวิลด์ (BEC) ผู้บริหารสถานีช่อง 3 และกลุ่มเพื่อน เข้ามาถือหุ้นใหญ่กว่า 44% ของทุนจดทะเบียน 120,861 ล้านบาท 
ทั้งนี้ ก่อนประกาศเพิ่มทุนอีกระลอกใหม่ล่าสุด ลากราคาขึ้นไป 0.15 บาท แล้วกดลงมาปิดวานนี้ (7 ก.พ.) 0.12 บาท ลดลง 0.03 บาท มูลค่าซื้อขาย 997.70 ล้านบาท 
นายนคร ลักษณกาญจน์ กรรมการผู้จัดการบริษัท แนเชอรัล พาร์ค กล่าวว่า มติคณะกรรมการบริษัท เมื่อวันที่ 6 ก.พ. 2556 อนุมัติให้เพิ่มทุนจดทะเบียนจาก 120,425.14 ล้านบาท เป็น 180,637.71 ล้านบาท โดยออกหุ้นสามัญใหม่ จำนวน 60,212.57 ล้านหุ้น มูลค่าที่ตราไว้หุ้นละ 1 บาท หรือ 60,212.57 ล้านบาท เสนอขายให้ผู้ถือหุ้นเดิม สัดส่วน 2 หุ้นเดิมต่อ 1 หุ้นใหม่ ราคาหุ้นละ 0.029 บาท ซึ่งผู้ถือหุ้นเดิมสามารถจองซื้อเกินสิทธิได้
รายละเอียดการจองซื้อ วันปิดสมุดทะเบียนผู้ถือหุ้นยังไม่ได้กำหนด เนื่องจากรอให้การประชุมวิสามัญผู้ถือหุ้นของบริษัท ครั้งที่ 1/2556 ได้มีมติอนุมัติการจัดสรรและเสนอขายหุ้นเพิ่มทุนจำนวน 53,500 ล้านหุ้น ให้แก่ กลุ่มนายประชา มาลีนนท์ ราคาหุ้นละ 0.029 บาท ตามมติคณะกรรมการครั้งที่ 13/2555 และได้รับชำระเงินค่าหุ้นจากกลุ่มนายประชาครบถ้วนเรียบร้อยก่อนภายในไม่เกิน 25 เม.ย. 2556 เวลา 16.00 น. 
สำหรับกลุ่มนายประชาที่ซื้อหุ้น ประกอบด้วย นายประชา มาลีนนท์ จำนวน 29,500 ล้านหุ้น คิดเป็น 24.50% ของทุนจดทะเบียน 120,861 ล้านบาท นายศานติ ประนิช จำนวน 12,000 ล้านหุ้น หรือ 9.96% และ นายฟิลิปวีระ บุนนาค จำนวน 12,000 ล้านหุ้น หรือ 9.96% 
นายนคร กล่าวว่า การเพิ่มทุนครั้งนี้มีวัตถุประสงค์นำเงินไปใช้เป็นเงินทุนหมุนเวียนของบริษัท ชำระหนี้เงินกู้ยืม และใช้ในการพัฒนาโครงการอสังหาริม ทรัพย์ที่มีอยู่ในปัจจุบัน และโครงการอื่นๆ ของบริษัทต่อไปในอนาคต รวมทั้งสำรองเผื่อหนี้สินที่อาจเกิดขึ้นจากคดีความต่างๆ
ด้านผู้ถือหุ้นจะได้รับประโยชน์จากการเพิ่มทุนคือ บริษัทจะดำรงนโยบายจ่ายเงินปันผลให้ผู้ถือหุ้นไม่เกิน 30% ของกำไรสุทธิหลังหักภาษีเงินได้และสำรองตามกฎหมายเมื่อบริษัทมีกำไรและไม่มีผลขาดทุนสะสม ซึ่งผู้ถือหุ้นมีสิทธิได้รับเงินปันผลจากการดำเนินงานเริ่มตั้งแต่งวดปี 2556 เป็นต้นไป
นอกจากนี้ ยังทำให้โครงสร้างทางการเงินของบริษัทเข้มแข็งขึ้นและมีเสถียรภาพมากขึ้น ส่งผลดีต่อมูลค่าหุ้นของบริษัทในอนาคต 
นายกวี ชูกิจเกษม ผู้ช่วยกรรมการผู้จัดการบริษัทหลักทรัพย์กสิกรไทย กล่าวว่า แนะนำนักลงทุนระมัดระวังการเก็งกำไร เนื่องจากบริษัท NPARK มีหนี้สินที่เกี่ยวกับการฟ้องร้องจำนวนมาก ล่าสุดกรมธนารักษ์ได้เรียกให้ชำระหนี้ที่ยังค้างอยู่ คาดว่าการเพิ่มทุนรอบนี้นำไปชำระหนี้อีก